정조 19년 · 목
義禁府啓言喪人李明淵原情以爲終祥不遠故弔祭恩典欲趁此月袛受祭文製述全昧自翰苑分排之規循襲謬俗自請於親熟之人而至切之情恐有從仕本末之欠詳構送草本俾資依倣竟歸於昧例循情自陷罔赦至於塡名移送之後則書納之事無由更爲關問頃者筵敎則罪蟄之蹤漠無聞知有此犯科云所當請刑曾經侍從請議處敎以渠供語戛戛難解更捧口招以爲明知事實後勘律之地又啓言李明淵口招以爲諭祭之文自本家構草而代撰之人私相請托者在道理萬萬乖舛而全未覺得況於筵敎嚴禁之下首先犯科又其供辭辭意拙澁全欠分明罪犯至此尤爲難贖云其私托代撰之人構送祭文之草違越禁令之罪旣已遲晚請照律勘處允之又啓言李明淵杖一百收贖告身盡行追奪私罪施行敎以謬習非渠所昉爲以其現發之故拿問事狀而於渠獨勘斑駁甚矣所當分揀爰辭文體依舊不悛堂后課作之三夏百首果何於變之可言爲先附過放送又啓言禁府都事李光德林淵浩原情以爲開坐擧行固不敢一刻稽緩而諸堂未及來會以致遲滯不善擧行之罪實無所逃云沈廷秀原情以爲身爲當直都事不善知委本府致此開坐之遲滯莫非昏謬不職之罪云請刑推得情敎以分揀放送又啓言刑曹正郞洪相五丁志德李得養佐郞金洪運李承默朴宗羽等原情以爲身爲郞官昧於法例擧行之際不能審愼自速罪戾云請刑推得情敎以竝除刑推議處又啓言洪相五丁志德李得養金洪運李承默朴宗羽等殺獄議讞何等審愼而身爲參坐郞官一味含糊袖手傍觀極爲可駭請以此照律允之又啓言洪相五丁志德李得讓金洪運李承默朴宗羽杖八十收贖奪告身三等私罪施行敎以堂上自在郞官何論竝付過放送又啓言假注書趙台榮原情以爲莫重批答致有誤書淑問之下震懍罔措云請刑推得情敎以除刑推議處又啓言入啓文字不能審愼至有誤書之擧事極可駭請以此照律允之又啓言趙台榮杖六十收贖奪告身一等私罪施行允之敎以功減一等又啓言抱川縣監徐理修原情以爲待罪龍仁縣任所伏奉抱川縣監相換之命又伏見龍仁新縣監丁遇泰除朝辭赴任事傳敎誤認以渠赴任亦無異同不敢遲延蒼黃往赴而至於吏曹之別有知委與否全昧格例初未覺得云請刑推得情敎以除刑推議處又啓言徐理修初無除朝辭之命而不待知委徑先赴任極爲可駭請以此照律允之又啓言徐理修笞五十收贖解見任別敍私罪施行允之敎以功減一等又啓言堤川前縣監李良會原情以爲堤之爲邑土瘠民貧無他資活惟是邑場略有商賈貰馱之利故從民自願立馬三十匹以爲雇載資生之道且本道監兵使春秋巡歷及別星過去時例有陪把馬輒於騎步兵處收斂貰馬以爲陪把而每名所出乃至四五錢則貧殘騎步兵之科外收斂不可不恤上項立馬三十匹因使設稧常時則渠輩貰馱資生巡歷及別星去來擔當陪把馬而永除騎步兵收斂之弊隣邑有馬人等謂以場巿貰馱之利爲堤民所分往訴營門營門詳知實狀之如右論理題辭使之成節目永久遵行之地渠只知爲堤民矯弊之方不察隣民失利之怨莫非昏謬顚錯之罪云請刑推得情敎以除刑推議處又啓言馬契創設雖出爲民矯弊到今行査之後不可以報營定式有所容貸請以此照律允之又啓言李良會笞四十收贖附過還職私罪施行敎以分揀放送又啓言瑞山前郡守吳應常原情以爲繡啓中抄飢分賑吏緣爲奸事歉歲民情避還願賑百計冒入故務從精抄竟致希覬者之呼冤甚至做出該吏索錢之說分饋時只給一等驅出二三等事歲前只抄最遑汲之類自備私饋而公賑二三等飢民混入官門欲爲勒受故先從尤甚秩分給則其中一二奸民故作叫號之狀欲爲恐動之計而旣已當寒入來未忍空送竝令饋粥給糧至於歲後初巡公賑之日二三等九十餘口又爲竝集紛拏故査出首倡者則以前一日受還之饒戶冒稱飢口當者及里任略加警勵亦皆饋給糧粥屢巡後徑拔急削捐瘠多於他邑事當初抄飢爲二千一百餘口而自閏二月終巡天氣向暄農役及時故可以漁採傭賃者察其形貌質諸面里十分無慮然後始爲拔賑付還至畢賑査拔者只爲二百餘口其中因病身故者果爲二口粥味穀品事與監賑營禆番番取嘗每每簸揚民情常不知足致此怨謗移轉米租錢事林川舒川連山距本郡水路各爲五六百里俱非數水之程三邑載運船價出浦雜費當於原穀中什一除給而粒米如金實難以本色計除而民情俱以爲就此請得之還租一千一百石代錢二千一百兩內每石以一兩五錢分俵民間還作本穀以其所餘五錢給此運穀運錢之浮費則秋無什一條加納之慮民有九百包專受之惠故從民願往復監營後租代錢一千六百五十兩每石一兩五錢式果爲分給餘在錢四百五十兩內船價馱價監色糧資等諸般雜費修成册報營受題拯米錢事昨年因本道道臣稟議廟堂八百七十二兩果爲請貸而安興鎭所納選武錢一百兩又爲請貸貿得米太租合三百六十四石零及鹽藿等屬添補於浮黃白給之資其拯米錢條以朔朔廩需鳩合作錢已於四月上納京司安興鎭條亦竝還報則有何餘錢之可以料販云所當請刑而曾經宣傳官請議處允之又啓言吳應常觀其所供繡啓論列旣經道査多有脫空者則不必苛論而乃於賑事抄飢存拔旣有里任之受賂饋粥分租且多臨時之錯亂請以此照律允之又啓言吳應常杖八十收贖奪告身三等私罪施行允之敎以功減一等又啓言海南前縣監鄭杆原情以爲繡啓中種還不分事則本縣還穀本自不敫昨秋朝家惠澤之後所捧零星至於賙賑之資專靠移轉故雖傾庫盡分猶有不贍之歎種子則果爲不分雜役米先捧事數本不多亦有諸般應用之不可已者自前稅穀開倉之後竝爲收捧邑例則然雖有若干所捧而已捧之數極爲零星則累千石稅穀之船豈緣雜役米之略干收捧以至久滯乎雜役米名色雖是公用之物官廩亦在其中則稅穀未畢捧之前先捧此穀有所未安以此爲罪實所甘心扇錢收捧事進上節扇所入例有保錢自是應需不可不捧棍罰平民事吏奴之外未嘗用棍捧稅虐民事裝船過限拒納轉甚未捧之數至於太半則始緩終急勢所必至而歉歲催科不可督迫則許多擾民之端豈至如此之甚若果如此則畢捧裝載必不過期而今已夏半未捧夥然則其不能督捧推此可知至於斛濫價翔則昨年以稅穀停捧欠縮以至本道行査而本邑稅穀之濫自是流來痼弊故必欲釐正至於今年所捧亦視昨年之例則濫捧一款實是瞹昧市直之爲十二兩沿海諸邑無不如此官需以七兩零捧用稅位太剩錢事本縣結役之弊蓋緣官屬輩之養戶托夫每結以三十斗防納於民已成痼弊故莅任之後酌量民役所入博采民情創立民庫以每結二十五斗通同磨鍊兩稅上納之外凡係戶結役應用者皆屬民庫或錢或米需用於各樣公費而稅位太同入於二十五斗之中故初不各項出秩皆以米作太以爲上納而米價與太價多寡不同以米作太固有餘剩剩餘自在於民庫同入於用下而節目昭載於册子儒鄕會計其出入民自主之官不與焉則官長雖欲染指其間烏可得乎今年則以米作太依例爲之竝與剩錢而同入公用俱有本邑文跡苟有私橐之所歸一番行査可以知之賑需加報事自春以後以移轉分賑等事奔走遠邑往來外倉凡係賑簿未暇遂等照察且未及磨勘姑未知違錯之若此及其繡衣出道推治下輩之際以此爲言故更爲詳細査櫛則其間果有各穀四十二石加報之數而折租爲七十餘石旣不能嚴加檢束以防其奸又不能早卽覈出前後昏謬罪合萬死若以偸用之名加之則實非本情倉穀犯用事凡於設賑之時歲前救急之穀斗斛與量分之縮移轉輸運之費例不得渾錄勘薄本邑區處充數今番則諸般欠縮尤爲夥然故鳩聚廩餘以爲追後充數之計而未卽充報自歸虛留之科當初推移雖出於萬不得已而自顧罪戾萬死猶輕若謂以自備而犯用者初無自備穀報營者安有憑托犯用之事抄戶事則飢口抄付之時躬自看檢奸吏操縱之弊亦又嚴飭而昏憒所致或不無未盡照察而口數多寡惟視形勢五口之家或只付一口六七口之家或只付數口以其不甚遑急之致也白粥空殼鹽醬事渠旣不善於賑事則何敢逐條發明至於此事實爲瞹昧班族女餓莩親事實不知指爲何事流戶死亡事渠豈不欲一民無捐瘠之患而七千飢口五朔分賑老弱殘病不能無死亡之患而畢賑之後因營査成册以報之數爲六十口至於流戶若是元居之戶則渠亦豈不知或有朝來夕去之類多寡聚散實不能知賑案追改事逐巡分賑之際連加査櫛或添或拔壯或爲弱男或爲女則其所句削添書勢所不免驟看於此謂之追改而每事昏錯穀簿有錯誤之端賑口多死亡之患莫非不善賙賑之罪云請刑推得情敎以除刑推爲先論理議處又啓言鄭杆種子還之不分稅位太之用剩等事其所發明容或有據乃至賑事全無誠意事多矇昧諸條所犯雖不歷擧只就最重者言之飢口則死亡夥然民戶則流散莫察此已萬萬無狀賑需加報反諉倉吏倉穀那移終歸自服其數乃爲一千八百餘石之多節節痛駭請以此照律允之又啓言鄭杆杖一百收贖告身盡行追奪流三千里定配私罪施行允之敎以議減一等又啓言興陽監牧官朴萬億原情以爲牧吏失利復戶半給事本牧上納米戶房色吏船運之際所費不些故自官別給五十石以補其用果有前例而今春則値歉荒以米捧上萬無其路論報本寺以錢捧納初無船運之費旣是例給則不可私用果於今春牧子復戶分給之時一從慰諭使酌定亦報本寺依歉年半給之例而分俵以上款船價條米五十石及渠廩餘一百兩從便添給一一曉諭歉歲吏人不知事勢之萬不獲已不無稱冤之事衙奴索錢事昨年災荒挽近所無一時看坪有難執結果使衙役或有廉探而索錢與否矇然不知元請刑推得情敎以除刑推議處又啓言朴萬億其船費之不給復戶之半分旣因歉荒報該寺擧行云爾則不必深責衙奴索錢一款至登繡啓則藉曰不知不知亦罪請以此照律允之又啓言朴萬億笞四十收贖附過還職私罪施行允之敎以分付道臣廉査今秋所爲如不知戢充定牧子後狀聞